**MAGYAR AKKREDITÁCIÓS BIZOTTSÁG**

#### **ETIKAI KÓDEX**

A MAB **2004/2/II/2**. sz. határozata

(Az *Etikai Kódex* első változatát a MAB 2000. november 24-i ülésén,   
a **2000/9/VI/3**. sz. határozattal hagyta jóvá.)



2004. február

Mint a Magyar Akkreditációs Bizottság testületének és titkárságának tagjai fontosnak tartjuk, hogy megfogalmazzuk, és nyilvánossá tegyük a munkánkat vezérlő etikai alapelveket. Ezzel egyrészt útmutatást kívánunk nyújtani egyes tagjainknak a munkánkra vonatkozó jogszabályok betartásán túli, önként vállalt szabályok tekintetében, másrészt pedig meg kívánjuk rajzolni az ideális MAB tag arculatát. Körvonalazni tehát egyfajta *ethoszt*, melynek vállalása és követése a MAB-ot mint szervezetet etikai oldalról meghatározza, s a magyar felsőoktatás minőségének javításában betöltendő szerepét és küldetését híven tükrözi.

A jelen etikai kódex tartalmazza tehát azokat az**értékeket**, és **alapelveket**, és rögzíti azokat a **magatartási szabályokat**,melyeket a Magyar Akkreditációs Bizottság (MAB) **testületének** (a Plénum és a bizottságok tagjai) és **titkárságának** tagjai számára követendőnek tart és **ajánlásként** megfogalmaz. Az e szabályok és értékek mellett való elkötelezettség, s azok mindenkori követése biztosíthatja azt, hogy a MAB törvényszabta és saját maga által kitűzött feladatait a tevékenységének szűkebben vett érintettjei, továbbá a törvényalkotók, és az egész magyar társadalom megelégedésére és megbecsülésére lássa el.

**I. ÉRTÉKEK, ALAPELVEK, SZABÁLYOK**

1. **Értékek**

A MAB testületének és titkárságának minden tagja (a továbbiakban Tag) a MAB számára végzett munkája során a következő **értékeket** követi kitüntetett figyelemmel:

* törvényesség
* függetlenség,
* objektivitás,
* pártatlanság,
* átláthatóság,
* számonkérhetőség (egyéni felelősség),
* felkészültség és szakmai szigor,
* innovációra való nyitottság,
* az érintettek szempontjainak harmonizációja.

A fenti értékek iránti elkötelezettség részletesebben kifejtve a következőket jelenti.

A MAB számára végzett munkája során a Tag:

* 1. A legmesszebbmenőkig figyelembe veszi és maradéktalanul betartja a vonatkozó hatályos **törvényeket és egyéb jogszabályokat**, különös tekintettel a Felsőoktatási törvényre és a MAB-ról szóló kormányrendeletre.
  2. Nem „képviseli” munkaadó szervezetét. Ha tehát a Tag egy felsőoktatási intézmény vagy más szervezet alkalmazottja, e munkavállalói viszonyától (viszonyaitól) a lehető legteljesebb mértékben elvonatkoztat, állásfoglalásait minden ilyen nemű elkötelezettségétől **függetlenül** hozza meg.
  3. Állásfoglalásaiban, véleményében **objektivitásra** törekszik, azaz a rendelkezésére álló tények és adatok, s a tudomására jutott pontos információk alapján mond véleményt és dönt. Állást továbbá csak akkor foglal, ha az ehhez szükséges tények, adatok és információk a rendelkezésére állnak.
  4. Állásfoglalásaiban, véleményében **pártatlan**, semleges, egyik felsőoktatási intézmény vagy más érintett szervezet vagy személy irányában sem elfogult, azaz sem pozitív, sem negatív irányban nem diszkriminál, nem részrehajló.
  5. Maradéktalan **átláthatóságra** törekszik, azaz munkáját a mindenkor érvényes Szervezeti és Működési Szabályzat, a vonatkozó eljárási szabályok és rendek, a szakmai alapkövetelmények és részletes irányelvek, valamint a véleményezési elvek és egyéb, a MAB működésére vonatkozó további belső szabályok, határozatok alapján végzi. Állásfoglalását mindenkor **indokolni tudja**.
  6. Állásfoglalásaiért, megnyilatkozásaiért **egyéni felelősséggel** tartozik, azokról a vonatkozó jogszabályoknak, a MAB belső szabályainak és a jelen Etikai Kódexben lefektetett szabályoknak való megfelelőség tekintetében **számot tud adni**.
  7. Szigorúan **szakmai szempontok** alapján ad szakvéleményt, foglal állást. A MAB-tagság kétségtelen szakmai tekintélyt jelent. E tekintély elismert forrása azonban nem a döntési pozíció, a hatalom, hanem a **szakmai hozzáértés** kell legyen. Egy-egy adott tudományág illetve azon belüli részterület, vagy – nem tudományos pályán dolgozó Tag esetében – egyéb szakma eredményes művelése mellett e szakmai felkészültségnek ki kell terjednie a **(felsőoktatási) minőségbiztosítás és minőségértékelés** kérdéskörének ismeretére is. Magától értetődő továbbá, hogy a Tagnak ismernie kell a hatáskörébe eső ügyeket, az azokra vonatkozó akkreditációs anyagokat.
  8. A társadalmi, felhasználói és regionális igények változásait követő, azokra reagáló **új kezdeményezések iránt fogékony**. (E fogékonyság természetesen nem jelenthet minőségi engedékenységet.) Lehetőség szerint segíti a szakok és intézmények közötti **egészséges verseny** kialakulását.
  9. Állásfoglalásaiban az érintettek (felsőoktatási intézmények, hallgatók, munkaadók, stb.) alkalmasint különböző szempontjait megfelelően mérlegeli, azok lehetőség szerinti **harmonizációjára** törekszik.

1. **Összeférhetetlenség**

A MAB és bizottságainak tagjaira vonatkozó összeférhetetlenségi szabályokat a MAB-ról szóló kormányrendelet rögzíti. Ezen túlmenőenaz alábbi szabályok érvényesek:

Valamely többkarú intézménnyel közalkalmazotti/szerződéses munkaviszonyban álló MAB szakértő (plénumtagtól ⇒bírálóig bezárólag)

* személyi ügyek esetén összeférhetetlennek tekintendő az intézmény bármely karát érintő ügyben;
* szakmai ügyek esetén csak azzal a karral tekintendő összeférhetetlennek, amely karon a tényleges munkavégzést folytatja.

Adott intézményhez és adott tudományterülethez tartozó, döntést igénylő ügy bizottsági-, illetve plénum-ülésen való vitáján és a szavazáson ne legyen jelen az adott intézménnyel munkaviszonyban álló, illetve 3 éven belül munkaviszonyban állt, az adott tudományterületen működő bizottsági-, ill. plénumtag. A titkársági referensnek feladata az ülést vezető figyelmét az ülés előtt felhívni arra, ha egy ügyben összeférhetetlenség áll fenn.

Testületi (plénum, bizottságok) állásfoglaláshoz vagy döntéshez kötött, folyamatban lévő ügyekben a Tag tartózkodjon a véleménye előzetes kinyilvánításától. Az egyetemi, főiskolai tanári munkakörre benyújtott pályázatokról a Tag – a titkos szavazás esetét kivéve – előzetesen nem foglalhat állást.

A további összeférhetetlenségi szabályok az egyes eljárási rendek előírásai szerint alkalmazandók.

1. **Érdekellentét**

Minden olyan ügyben, melyben már meglévő más elkötelezettsége(i) miatt **érdekellentéte** keletkezik vagy fennáll, erről a Tag tájékoztatja a MAB-ot, az adott ügyben tartózkodik a véleménynyilvánítástól és az adott ügyre vonatkozó eljárásban semmilyen formában nem vesz részt.

1. **Haszonszerzés**

Tagságát, a MAB-ban betöltött funkcióját semmilyen körülmények között nem használja személyes vagy intézményes **anyagi haszon vagy egyéb előny** szerzésére, az erre vonatkozó esetleges ajánlatokat visszautasítja.

1. **Bizalmasság**

A folyó ügyek állásáról külső (nem Tag) személynek vagy szervezetnek csak az adott ügyre vonatkozó hivatalos **MAB állásfoglalás** (MAB-határozat, vagy, határozathoz nem vezető eljárás esetén, kollégiumi vagy elnökségi szintű állásfoglalás) **elfogadása után ad információt**, s akkor is csak a határozat, illetve állásfoglalás nyilvános részére vonatkozóan.

1. **Szellemi szabadság**

A **szabad véleményformálás és –nyilvánítás** híve, azt tiszteletben tartja és bátorítja. Más Tagokat és a MAB elé kerülő ügyek érintettjeit álláspontjaik kialakításában a racionális érvelés eszközein túlmenően nem befolyásolja.

1. **Szellemi tulajdon**

A legmesszebbmenőkig tiszteletben tartja mások szellemi tulajdonát. A MAB-hoz benyújtott pályázatok **önálló szellemi termékek**, azok egészükben és egyes elemeiket illetően is a benyújtó személyek és intézmények kizárólagos tulajdonát képezik.

1. **Szakmai fejlődés**

A Tag felsőoktatási minőségbiztosítási és minőségértékelési szakmai felkészültségét **folyamatosan tökéletesíti**. Figyelemmel kíséri a terület hazai és külföldi fejleményeit. Ismereteit és tapasztalatait más Tagokkal és érdeklődő kollégákkal lehetősége szerint megosztja. Minden tőle telhetőt megtesz a felsőoktatási minőségkultúra **fejlődéséért**, ismertségének és társadalmi **elfogadottságának szélesedéséért**, támogat minden olyan tevékenységet és rendezvényt, mely ezeket előmozdítja.

1. **Munkaminőség**

A MAB számára végzett munkájában **kiválóságra** törekszik. Különösen ügyel az általa készített értékelések alaposságára, megbízhatóságára és kiegyensúlyozottságára, a bizottsági munka hatékonyságára, az állásfoglalások kellő megalapozottságára és indoklására, az eljárási rendekben rögzített határidők betartására.

1. **Együttműködés**

Más Tagok mint kollégák véleményét tiszteletben tartja és álláspontja kialakításánál figyelembe veszi, velük a közös célok megvalósítása érdekében **együttműködik**.

1. **Bizalom**

Az érintettek megelégedettségének egyik záloga és egyben kifejeződése a MAB tevékenysége iránt tanúsított bizalom. A Tag ezért minden tőle telhetőt megtesz e bizalom kialakítása és folyamatos fenntartása érdekében. A fenti értékek, alapelvek és szabályok követésével a Tag e bizalom erősödéséhez járulhat hozzá.

**II. ETIKAI VÉTSÉG**

Etikai vétséget követ el az a Tag, aki:

1. Nem tartja be a MAB-ot érintő hatályos törvényeket és egyéb jogszabályokat.

(Ez természetesen jogszabálysértés is!)

1. Nem tartja be a MAB SZMSZ, az eljárási szabályok és rendek, a szakmai alapkövetelmények és részletes irányelvek, valamint a véleményezési elvek és egyéb, a MAB működésére vonatkozó belső szabályok és határozatok vonatkozó előírásait.
2. Összeférhetetlenségének vagy érdekellentétének fennállásáról elmulasztja tájékoztatni a MAB-ot, s a vonatkozó ügy(ek)ben véleményt nyilvánít vagy állást foglal, illetve az adott ügyre vonatkozó eljárásban bármilyen formában részt vesz.
3. Tagságát, a MAB-ban betöltött funkcióját személyes vagy intézményes anyagi haszon vagy egyéb előny szerzésére használja.
4. Az adott ügyre vonatkozó hivatalos MAB állásfoglalás (MAB-határozat, vagy, határozathoz nem vezető eljárás esetén, kollégiumi vagy elnökségi szintű állásfoglalás) elfogadása előtt információt ad külső személynek vagy szervezetnek, vagy bármikor ezt teszi egy-egy állásfoglalás nem nyilvános részére vonatkozóan.
5. A MAB-hoz benyújtott pályázatok szellemi tulajdonjogát megsérti.
6. Más Tagokkal nem működik együtt vagy a Tagok közötti együttműködést akadályozza.

**III. AZ ETIKAI BIZOTTSÁG ÉS AZ ETIKAI ELJÁRÁS[[1]](#footnote-1)**

**Az** **Etikai és Összeférhetetlenségi Bizottság eljárási és működési rendje**

Az Etikai és Összeférhetetlenségi Bizottság (továbbiakban Bizottság) a Magyar Akkreditációs Bizottság különbizottsága, amelynek feladata, hogy a Plénum felkérése alapján, a felmerülő etikai és összeférhetetlenségi ügyeket kivizsgálja, és a Plénum elé határozati javaslatot terjesszen.

A Bizottság feladatát az alábbi, a Plénum által jóváhagyott eljárási rend alapján végzi.

# A Bizottság tagjai

## A Bizottság elnökből és két tagból áll.

## A Bizottság mindenkori elnöke az állam- és jogtudomány tudományágát képviselő plénumtag.

## A Bizottság tagjait a MAB elnökének javaslata alapján, a Plénum saját tagjai közül, titkos szavazással választja meg. A tagok megbízatása csak az adott etikai illetve összeférhetetlenségi ügy kivizsgálásának idejére szól.

## Nem lehet az etikai bizottság tagja, illetve elnöke, aki ellen az etikai eljárás folyik, akinek a meghallgatása az etikai eljárás során szükségessé válhat, illetve aki az adott ügyben bármilyen más módon érintett. Az elnök érintettsége esetén a MAB elnökének javaslata alapján a Plénum az adott ügy kivizsgálására másik elnököt választ.

# Az etikai eljárás

* 1. Etikai eljárást, etikai vétség gyanúja esetén, bármely plénumtag kezdeményezhet. Az etikai eljárás elrendeléséről a Plénum titkos szavazással dönt.

## Az etikai eljárást a Bizottság folytatja le. A bizottság az ügy kivizsgálása során szükség szerint, de legalább egyszer ülésezik. A Bizottság üléseit az elnök hívja össze.

* 1. A Bizottság az etikai eljárás alá vont tag munkában való részvételét – a MAB elnöksége véleményének kikérése után – az etikai eljárás idejére felfüggesztheti.

## A Bizottság mindazokat meghallgathatja, akiknek az ügyről olyan információja van, amely az ügy teljes feltárásához szükséges.

### Az etikai eljárás alá vont személyeknek lehetőséget kell adni, hogy véleményüket a Bizottság előtt szóban is kifejthessék.

### A meghallgatásról az eljárás alá vont személyt legkésőbb a Bizottság ülését megelőző nyolcadik napon értesíteni kell. Az értesítésben fel kell tüntetni az ellene felhozott vádat és azzal meg kell küldeni a bizonyítékokat tartalmazó iratokat is. Ha az eljárás alá vont személy – legkésőbb a meghallgatást megelőző harmadik napon – írásban a kimentését kéri, a Bizottság a meghallgatásra újabb napot tűz ki. Az újabb meghallgatás elmulasztása esetén a Bizottság az eljárás alá vont személy meghallgatása nélkül dönt. A meghallgatás elmulasztásának következményeire az érintettet figyelmeztetni kell.

### A meghallgatásról emlékeztető készül, amelyet az elnök ellenjegyez.

## A bizottság a Plénum számára megfogalmazott javaslatát a rendelkezésre álló iratok és a személyes meghallgatások alapján valamennyi tag jelenléte mellett, szótöbbséggel hozza meg. A kisebbségben maradó tag (elnök) a döntéshez különvéleményt fűzhet. A bizottság a javaslatát indokolni köteles.

## A Bizottság a következő határozati javaslatotokat terjesztheti a Plénum elé:

### Az etikai vétség megállapítását és etikai büntetés kiszabását javasolja.

### Az etikai eljárás megszüntetését javasolja, ha úgy látja, hogy etikai vétség nem történt vagy annak eldöntése nem a MAB hatáskörébe tartozik.

### Az etikai eljárás megszüntetését javasolja és felhívja a MAB elnökének figyelmét arra, hogy a Közalkalmazottak jogállásáról szóló 1992. évi XXXIII. törvény rendelkezéseinek megfelelően fegyelmi eljárás lefolytatása szükséges, ha feltehető, hogy az MAB titkárságának dolgozója fegyelmi vétséget követett el.

## A határozati javaslatot az etikai eljárás alá vont tag részére meg kell küldeni, aki egyet nem értés esetén – a kézhezvételtől számított három napon belül – írásban észrevételt tehet, amelyet a Bizottság a határozati javaslattal együtt a Plénum elé terjeszt.

# Etikai büntetések

## Szóbeli figyelmeztetés

## Írásbeli figyelmeztetés

## Bizottsági tag visszahívása.

Bizottsági tagot csak súlyos vagy ismételt kötelességszegés esetén lehet visszahívni.

# Határozathozatal

## A Bizottság javaslatát az elnök terjeszti a Plénum elé.

## A Plénum az etikai határozati javaslatot megvitatja, és arról titkos szavazással dönt. Az érintettek nem szavazhatnak és a vitánál sem lehetnek jelen.

## A Plénum a következő határozatokat hozhatja:

### Az etikai vétséget megállapítja, és etikai büntetést szab ki.

### Az eljárást megszünteti.

### Az eljárást megszünteti és felhívja a MAB elnökének figyelmét a fegyelmi eljárás lefolytatásának szükségességére.

## A Plénum a határozatát minden esetben indokolni köteles.

## Amennyiben a Plénum etikai büntetésként szóbeli vagy írásbeli figyelmeztetést alkalmaz, gondoskodik annak MAB-on belüli – indokolt esetben szélesebb körű – nyilvánosságra hozataláról.

## A plénum határozatát a MAB elnöke írásban közli az etikai eljárás alá vont személlyel.

1. Az *Etikai Kódex* megalkotása előtt, első változatában ez a rész önállóan, a MAB 2000/1/IV/1. sz. határozataként szerepelt. [↑](#footnote-ref-1)